Maiklas Kilaninas
Maiklas Kilaninas (angl. Michael Morris, 3rd Baron Killanin; 1914 m. liepos 30 d. Londone – 1999 m. balandžio 25 d. Dubline) – airių žurnalistas, diplomatas ir verslininkas, šeštasis Tarptautinio olimpinio komiteto (TOK) prezidentas (1972–1980 m.). M. Kilaninas gimė 1914 m. liepos 30 d. Londone. Jo Morisų šeima buvo viena iš 14 Airijos Golvėjaus kilmingųjų šeimų. Šios šeimos nuo XIV iki XX a. dominavo Airijos komerciniame, politikos ir socialiniame gyvenime. M. Kilaninas mokėsi Paryžiaus ir Kembridžo universitetuose. 4-tame XX a. dešimtmetyje M. Kilaninas pradėjo dirbti žurnalistu tokiuose laikraščiuose kaip „Daily Express“, „Daily Sketch“ ir „Daily Mail“. 1938 m. M. Kilaninas buvo pakviestas į kariuomenę, kurioje jis buvo atsakingas už kitų žurnalistų įtraukimą į karines pajėgas. 1950 m. jis tapo Airijos olimpinės tarybos vadovu, o 1952 m. tapo šalies atstovu Tarptautiniame olimpiniame komitete. 1968 m. M. Kilaninas tapo komiteto vice prezidentu, o 1972 m. pakeitė Avery Brundage prezidento poste. Jo prezidentavimo metu olimpinis komitetas išgyveno sunkius laikus. Finansiniai sunkumai ištiko 1976 m. žaidynių rengėjus, 1980 m. žaidynes Maskvoje boikotavo 64 šalys ir teritorijos. 1976 m. žiemos žaidynes rengti laimėjo Kanados Denverio miestas, tačiau jis pasitraukė ir teko rinktis naują miestą (juo tapo Insbrukas). Iš prezidento posto M. Kilaninas pasitraukė iš karto po 1980 m. žaidynių. Jį prezidento poste pakeitė Juan Antonio Samaranch. Vėliau M. Kilaniną olimpinis komitetas paskelbė garbės prezidentu. Sulaukęs 84 metų airis mirė savo namuose Dubline.